Шарл Бодлер
Врагът

Превод от френски: Гео Милев, 1914

chitanka.info

Кат мрачен ураган ми младостта премина,

от бляскави слънце тук-тамо озарен;

вред гръм и дъжд вилня — и в моята градина

тъй малко румен плод останал е за мен.

Ей веч под есента на мислите стоя;

наново трябва пак с мотика и с лопата

да изравня навред аз мократа земя,

де ями като гроб изрила е водата.

А кой знай новите цветя, кои мечтая,

ще найдат ли в пръстта тъй мокра, що копая,

таинствения сок, що би им крепкост дал?

— О, скръб! На времето е плячка битието,

и мрачний враг, със стръв разкъсващ ми сърцето,

от нашта кръв до днес е крепнал и живял!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.